เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการบริษัท ศรีไทยซุปเปอร์แวร์ จำกัด (มหาชน)
ได้ให้ความสำคัญในการดูแลกิจการให้เป็นไปตามหลักการกำกับดูแลกิจการที่ดี
โดยคณะกรรมการบริษัทเป็นผู้รับผิดชอบต่องบการเงินของบริษัท ศรีไทยซุปเปอร์แวร์ จำกัด
(มหาชน) และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี
ซึ่งจัดทำตามมาตรฐานการบัญชีที่รับรองทั่วไปภายใต้พระราชบัญญัติการบัญชี พ.ศ. 2543
และตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอรายงานทางการเงินภายใต้พระราชบัญญัติหลักทรัพย์และตลาดหลักทรัพย์
โดยบริษัทได้พิจารณาเลือกใช้นโยบายบัญชีที่เหมาะสมและถือปฏิบัติโดยสม่ำเสมอ
ซึ่งได้ครอบคลุมการเปลี่ยนแปลงมาตรฐานการบัญชีใหม่ในปี พ.ศ. 2554 ที่เกี่ยวข้อง
รวมถึงการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสีย

ผู้สอบบัญชีของบริษัทคือ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
ได้ตรวจสอบงบการเงินของบริษัท และงบการเงินรวมของบริษัทและบริษัทย่อย
โดยคณะกรรมการบริษัทและผู้บริหารได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
ซึ่งปรากฏในรายงานของผู้สอบบัญชีที่แสดงไว้ในรายงานประจำปี

คณะกรรมการบริษัท จัดให้มีระบบการบริหารความเสี่ยงและระบบการควบคุมภายใน
เพื่อให้มั่นใจได้ว่าข้อมูลรายงานทางการเงินมีความถูกต้อง ครบถ้วน
ทันเวลาและเพียงพอที่จะดำรงไว้ซึ่งสินทรัพย์
ตลอดจนเพื่อป้องกันไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบซึ่งเป็นกรรมการอิสระ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง
ตลอดจนการเปิดเผยข้อมูลรายการระหว่างกันให้มีประสิทธิภาพและประสิทธิผล
ทั้งนี้คณะกรรมการตรวจสอบได้จัดทำรายงานคณะกรรมการตรวจสอบ ซึ่งแสดงไว้ในรายงานประจำปี

คณะกรรมการบริษัท
มีความเห็นว่าโครงสร้างการบริหารและระบบการควบคุมภายในของบริษัทโดยรวมอยู่ในระดับที่น่าพอใจ
กอปรกับผลการตรวจสอบของผู้สอบบัญชีของบริษัทที่แสดงความเห็นต่องบการเงินอย่างไม่มีเงื่อนไข
ทำให้เชื่อมั่นได้อย่างมีเหตุผลว่างบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม พ.ศ. 2554 ได้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไป
และได้ปฏิบัติตามกฎหมายและกฎระเบียบที่เกี่ยวข้อง

ในนามคณะกรรมการบริษัท

[]

(นายสนั่น อังอุบลกุล)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการตรวจสอบของบริษัท ศรีไทยซุปเปอร์แวร์ จำกัด (มหาชน)
ประกอบด้วยกรรมการอิสระ 3 ท่าน ซึ่งเป็นผู้มีความรู้ความสามารถ มีประสบการณ์เฉพาะด้าน
มีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
มีความอิสระในการปฏิบัติหน้าที่ตามกฎบัตรคณะกรรมการตรวจสอบ ซึ่งมีนายวิโรจน์ เลาหะพันธุ์
เป็นประธานกรรมการตรวจสอบ นายเอ้งฮัก นนทิการ และนายสุชาติ บุญบรรเจิดศรี
เป็นกรรมการตรวจสอบ

ในปี พ.ศ. 2554 คณะกรรมการตรวจสอบได้มีการประชุมรวม 5 ครั้ง
เป็นการประชุมร่วมกับผู้บริหารระดับสูงของบริษัทฯ คือ
รองกรรมการผู้จัดการด้านการเงินและบริหาร ผู้จัดการฝ่ายตรวจสอบภายใน
และผู้สอบบัญชีรับอนุญาต
เพื่อร่วมชี้แจงข้อเท็จจริงและผลการตรวจสอบบัญชีและหลักฐานประกอบแต่ละไตรมาสรวม 4 ครั้ง
และทุกครั้งกรรมการตรวจสอบทุกท่านได้เข้าร่วมประชุมโดยครบถ้วน
นอกจากนี้ยังมีการประชุมร่วมของกรรมการอิสระของบริษัทฯรวม 4 ท่าน
กับผู้สอบบัญชีรับอนุญาตโดยไม่มีผู้บริหารระดับสูงของบริษัทฯเข้าร่วมด้วย 1 ครั้ง

การประชุมของคณะกรรมการตรวจสอบ
ได้ปฏิบัติตามกฎบัตรคณะกรรมการตรวจสอบที่บริษัทฯได้อนุมัติไว้อย่างเคร่งครัด
และเป็นไปตามประกาศของตลาดหลักทรัพย์แห่งประเทศไทย เรื่อง
คุณสมบัติและขอบเขตการดำเนินงานของคณะกรรมการตรวจสอบ พ.ศ. 2551
ผลการประชุมแต่ละครั้งได้สรุปเป็นรายงานเสนอให้คณะกรรมการบริษัททราบ สรุปสาระสำคัญได้ดังนี้

1.  งบการเงินรายไตรมาส และงบการเงินประจำปี พ.ศ. 2554

คณะกรรมการตรวจสอบ ได้สอบทานงบการเงินเป็นรายไตรมาส และงบการเงินประจำปี พ.ศ.
2554 ซึ่งได้บันทึกไว้ตามมาตรฐานการรายงานทางการเงินสากล (IFRSs) ใหม่
ซึ่งสภาวิชาชีพบัญชีได้ปรับปรุงแก้ไขเพิ่มเติมและมีผลใช้บังคับตั้งแต่ปี พ.ศ. 2554 เป็นต้นไป
ซึ่งมีผลกระทบต่อการจัดทำงบการเงินของบริษัทฯ รวม 5 ฉบับ กล่าวคือ

1.  มาตรฐานการบัญชีฉบับที่ 1 (ปรับปรุง 2552) เรื่องการนำเสนองบการเงิน

2.  มาตรฐานการบัญชีฉบับที่ 16 (ปรับปรุง 2552) เรื่องที่ดิน อาคารและอุปกรณ์

3.  มาตรฐานการบัญชีฉบับที่ 19 เรื่องผลประโยชน์ของพนักงาน

4.  มาตรฐานการบัญชีฉบับที่ 24 (ปรับปรุง 2552)
    เรื่องการเปิดเผยข้อมูลเกี่ยวกับบุคคลหรือกิจการที่เกี่ยวข้องกัน

5.  มาตรฐานการบัญชีฉบับที่ 40 (ปรับปรุง 2552) เรื่องอสังหาริมทรัพย์เพื่อการลงทุน

ประกอบกับการสอบถามและรับฟังคำชี้แจงเกี่ยวกับความถูกต้องและครบถ้วนของงบการเงินตามมาตรฐานการบัญชีใหม่
การปรับปรุงบัญชีที่มีผลกระทบต่องบการเงินประจำไตรมาสหรือประจำปีของบริษัทฯจากผู้สอบบัญชีรับอนุญาต
รองกรรมการผู้จัดการด้านการเงินและบริหาร และผู้ตรวจสอบภายในของบริษัทฯ

คณะกรรมการตรวจสอบเห็นว่า งบการเงินของบริษัทฯประจำปี พ.ศ. 2554
มีความถูกต้องเท่าที่ควรตามหลักการบัญชีที่รับรองทั่วไปและได้เปิดเผยข้อมูลที่สำคัญอย่างเพียงพอตามมาตรฐานที่สภาวิชาชีพบัญชีใน
พระบรมราชูปถัมภ์กำหนด
เห็นสมควรเสนอคณะกรรมการบริษัทเพื่อพิจารณาให้ความเห็นชอบและนำเสนอต่อที่ประชุมผู้ถือหุ้นได้

2.  การควบคุมภายในและระบบการกำกับดูแลกิจการที่ดี

คณะกรรมการตรวจสอบ ผู้สอบบัญชีรับอนุญาตและผู้ตรวจสอบภายใน
ได้สอบทานระบบการควบคุมภายใน และระบบการกำกับดูแลกิจการที่ดีของบริษัทฯแล้ว
มีความเห็นร่วมกันว่า ไม่พบข้อบกพร่องที่เป็นสาระสำคัญในระบบการควบคุมภายใน
ข้อสังเกตที่พบโดยผู้สอบบัญชีรับอนุญาตรวมถึงฝ่ายตรวจสอบภายในของบริษัทฯ (ถ้ามี)
คณะกรรมการตรวจสอบได้เสนอต่อฝ่ายบริหารเพื่อแก้ไขเพิ่มเติมเสมอ

สำหรับนโยบายการกำกับดูแลกิจการที่ดี บริษัทฯได้พยายามปรับปรุงให้ดีขึ้นเมื่อพบข้อบกพร่อง
เพื่อให้คุณภาพการประเมินสูงขึ้นโดยคำนึงถึงบทบาทผู้มีส่วนได้เสีย ซึ่งมีส่วนทำให้ในปี พ.ศ. 2554
บริษัทฯได้รับการประเมินผลการกำกับดูแลกิจการของบริษัทจดทะเบียน
ซึ่งดำเนินการโดยสมาคมส่งเสริมสถาบันกรรมการบริษัทไทยด้วยคะแนนเฉลี่ยรวม 85%
เทียบเท่ากลุ่มบริษัทจดทะเบียนในกลุ่ม SET100

3.  การสอบทานการบริหารความเสี่ยง

คณะกรรมการตรวจสอบ
ได้สอบถามการดำเนินงานของคณะอนุกรรมการบริหารความเสี่ยงของบริษัทฯเป็นประจำทุกไตรมาส
พบว่า
คณะอนุกรรมการบริหารความเสี่ยงได้ติดตามและปรับปรุงให้การดำเนินงานมีประสิทธิภาพทั้งด้านความเสี่ยงในการบริหารและการดำเนินงาน
ซึ่งเปลี่ยนแปลงไปตามสภาพของธุรกิจและสภาพสิ่งแวดล้อมอย่างเหมาะสม

4.  การปฏิบัติตาม พรบ.หลักทรัพย์และตลาดหลักทรัพย์ และกฎหมายอื่นที่เกี่ยวข้อง

คณะกรรมการตรวจสอบ
ได้ติดตามเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับการประกอบธุรกิจของบริษัทฯ สรุปได้ดังนี้

1.  ไม่พบประเด็นใดที่เป็นสาระสำคัญในเรื่องที่ไม่ถือปฏิบัติ

2.  การทำธุรกรรมของบริษัทฯ ไม่มีรายการใดที่มีลักษณะเป็นความขัดแย้งทางผลประโยชน์

3.  การทำธุรกรรมของบริษัทฯในรายการที่เกี่ยวโยงกัน
    เป็นไปตามเกณฑ์ที่คณะกรรมการบริษัทได้กำหนดไว้ และเป็นไปตามหลักการประกอบธุรกิจทั่วไป

5.  การพิจารณาแต่งตั้งผู้สอบบัญชี สำหรับงบการเงินประจำปี พ.ศ. 2555

คณะกรรมการตรวจสอบ ได้พิจารณาผลการปฏิบัติงานของผู้สอบบัญชีในรอบระยะเวลาบัญชีปีที่ผ่านมา
โดยคำนึงถึงชื่อเสียง ความน่าเชื่อถือ ความสามารถในการให้บริการตรวจสอบ
และการให้คำรับรองงบการเงินได้ทันเวลาอย่างสม่ำเสมอแล้วเป็นที่น่าพอใจ
จึงขอเสนอต่อคณะกรรมการบริษัท เพื่อให้เสนอขออนุมัติต่อที่ประชุมผู้ถือหุ้นเพื่อแต่งตั้งให้ นายวิเชียร
กิ่งมนตรี ผู้สอบบัญชีรับอนุญาตเลขที่ 3977 หรือ นางอนุทัย ภูมิสุรกุล ผู้สอบบัญชีรับอนุญาตเลขที่
3873 หรือ นายชาญชัย ชัยประสิทธิ์ ผู้สอบบัญชีรับอนุญาตเลขที่ 3760 จากบริษัท
ไพร้ซวอเตอร์เฮาส์คูเปอร์ส เอบีเอเอส จำกัด คนใดคนหนึ่งเป็นผู้สอบบัญชีของบริษัทฯ
สำหรับรอบระยะเวลาบัญชีประจำปี พ.ศ. 2555 โดยมีค่าตอบแทนเบ็ดเสร็จรวม 2,027,000 บาท
(สองล้านสองหมื่นเจ็ดพันบาทถ้วน)

ในนามคณะกรรมการตรวจสอบ

บริษัท ศรีไทยซุปเปอร์แวร์ จำกัด (มหาชน)

[]

(นายวิโรจน์ เลาหะพันธุ์)

ประธานกรรมการตรวจสอบ

กรุงเทพมหานคร

1 กุมภาพันธ์ 2555